#### 7. Danske Handicaporganisationers ledsagekort

(opdateret juni 2024)

Danske Handicaporganisationers ledsagekort kan fungere som dokumentation for, at du har behov for at medbringe en ledsager når du besøger forskellige former for kulturtilbud fx museer, forlystelsesparker, koncertsteder og teatre.

Kortet, der udstedes af Danske Handicaporganisationers Brugerservice, giver dog ikke i sig selv ret til rabat eller fritagelse for entré for ledsageren. Det kræver, at der enten er indgået en aftale herom, eller at kulturudbyderen selv har truffet en beslutning om at yde en sådan rabat.

Handicaporganisationernes Brugerservice har udarbejdet en oversigt over de kulturinstitutioner, der giver gratis adgang eller rabat til ledsagere. Oversigten findes på dette link under punktet

”Hvad er et ledsagekort?”:

<https://handicap.dk/brugerservice/om-parkeringskort-ledsagekort-storeb%C3%A6lt-handicap/ledsagekort>

Med kortet er det i øvrigt også muligt - i lighed med Dansk Blindesamfunds medlemskort - at opnå rabat på alle bus- og togrejser hos selskaber, der udfører offentlig servicetrafik. Det drejer sig om følgende selskaber: NT, Midttrafik, Sydtrafik, FynBus, Movia, BAT, Arriva-tog, alle lokalbaner, DSB, DSB S-tog, DSB First samt Metroselskabet.

Både indehaver af ledsagekortet og en evt. ledsager rejser på hver deres børnebillet.

Ordningen gælder kun ved køb af en enkeltbillet til børne-takst. Kortet kan ikke benyttes sammen med klippekort, månedskort eller andre rabatordninger.

Ledsagekortet giver desuden mulighed for at få assistance til ind- og udstigning af toget.

Du skal bestille assistancen senest 12 timer før rejsens start med DSB, Arriva, NT/NJ, MT/MJ (Holstebro-Skjern) eller Lokaltog (Roskilde-Køge).

Uanset hvilket af disse togselskaber, der benyttes, skal assistancen bestilles hos DSB.

Du kan bestille både assistance og billet ved at kontakte DSB Handicapservice døgnet rundt på telefon 70 13 14 19 eller bestille via internettet på www.dsb.dk/handicap.

Der er ligeledes mulighed for at få hjælp eller ekstra tid ved af- og påstigning. Kontakt Metroens stewards eller kontrolrummet ved brug af de gule opkaldspunkter i metrotogene og på perronerne (grøn INFO-knap og ved akut fare rød ALARM-knap).

Hvis du opfylder kriterierne for medlemskab af Dansk Blindesamfund, kan du få udstedt et ledsagekort fra Handicaporganisationernes Brugerservice ved at sende en mail til Medlemsservice på e-mail: medlemsservice@blind.dk eller ringe på telefon 38 14 88 44. Vi vil herefter fremsende navn, adresse, fødselsdato og et billede til Handicaporganisationernes Brugerservice, som vil udstede og sende kortet til dig.

Hvis du ikke tidligere har fremsendt pasfoto ved udstedelse af Dansk Blindesamfunds medlemskort, er det nødvendigt, at du fremsender et pasfoto med cpr. nr. til hovedkontoret, inden vi kan videreformidle oplysningerne til Handicaporganisationernes Brugerservice.

Prisen for ledsagekortet er 200 kr., som du vil blive opkrævet, når du får fremsendt ledsagekortet fra Handicaporganisationernes Brugerservice. Ledsagekortet er gyldigt i 3 år, hvorefter det skal fornyes. Man skal selv sørge for at få kortet fornyet ved at rette henvendelse til Dansk Blindesamfunds medlemsservice på e-mail [medlemsservice@blind.dk](mailto:medlemsservice@blind.dk) eller på telefon 38 14 88 44.

Kortet gælder ikke som legitimation i udlandet.